**AGROTYPOS – 7/4/2015**

**Απαισιόδοξος εμφανίστηκε ο Σγουρίδης για την παράταση στο ΠΑΑ σε συνάντηση που είχε με τον ΣΕΑΜ**

Την απαισιοδοξία του σχετικά με την αποδοχή του ελληνικού αιτήματος (από την Κομισιόν) για παράταση του ΠΑΑ 2007 - 2013, εξέφρασε σύμφωνα με όσα αναφέρει ανακοίνωση του Συνδέσμου Εισαγωγέων Αντιπροσώπων Μηχανημάτων (ΣΕΑΜ), ο Υφυπουργός Αγροτικής Ανάπτυξης, κ. Παναγιώτης Σγουρίδης σε συνάντηση που πραγματοποιήθηκε με τη διοίκηση του Συνδέσμου. Επιπλέον, ο Πρόεδρος του ΣΕΑΜ κ. Σάββας Μπαλουκτσής έθεσε στον Υφυπουργό τα προβλήματα που αντιμετωπίζει ο κλάδος, που σχετίζονται άμεσα με τη χρονοβόρα και προβληματική υλοποίηση των επενδύσεων μέσω του «Αλ. Μπαλτατζή» φέρνοντας ως παράδειγμα τις καθυστερήσεις στις πληρωμές των δικαιούχων στα Σχέδια Βελτίωσης. Επισημάνθηκε ακόμα ο ορατός πλέον κίνδυνος να ακυρωθούν χιλιάδες εγκεκριμένα προγράμματα με συνέπεια την απώλεια ευρωπαϊκών κονδυλίων.

Στη συνάντηση τονίστηκε ακόμα - σύμφωνα με σχετική ανακοίνωση του ΣΕΑΜ - η αναγκαιότητα τα νέα προγράμματα ΠΑΑ της περιόδου 2015-2020 να είναι ρεαλιστικά, ευέλικτα και υλοποιήσιμα. Στα πλαίσια αυτά ο Πρόεδρος του ΣΕΑΜ επανέφερε τις ήδη υποβληθείσες προτάσεις του Συνδέσμου για επιδότηση ανά εγκεκριμένο ίππο και όχι ποσοστιαία επί της αξίας του τιμολογίου, εισαγωγή κινήτρων για επιλογή σύγχρονων τεχνολογιών και τέλος, για στοιχειώδη έλεγχο της δυνατότητας χρηματοδότησης των επενδύσεων, κατά την αξιολόγηση των φακέλων των αιτήσεων υπαγωγής.

Παράλληλα ο πρόεδρος του ΣΕΑΜ «έθεσε τα προβλήματα αλλά και τις αντίστοιχες προτάσεις επίλυσής τους, που αφορούν στο προβληματικό σύστημα απογραφής -διαγραφής των ελκυστήρων, που οδηγεί και σε λάθος στοιχεία όσον αφορά τον πραγματικό στόλο των μηχανημάτων, στην ανάγκη καθιέρωσης στοιχειώδους τεχνικού ελέγχου των ελκυστήρων (ΚΤΕΟ) και στην εκπαίδευση και επιμόρφωση στον χειρισμό και συντήρηση των γεωργικών ελκυστήρων. Παρέδωσε δε στον Υφυπουργό, αντίγραφο της μελέτης του ΙΟΒΕ που αναφέρεται στα προβλήματα και στις προτάσεις ανάπτυξης της εκμηχάνισης της Ελληνικής Γεωργίας», αναφέρει η ανακοίνωση.

Ο Υφυπουργός κύριος Σγουρίδης, υποσχέθηκε από την πλευρά του «να βοηθήσει από την θέση του στην επίλυσή των προβλημάτων ενώ είδε με θετική διάθεση τις προτάσεις που αφορούν στα μελλοντικά Σχέδια Βελτίωσης. Τέλος, οι δύο πλευρές συμφώνησαν ότι μια συνάντηση με τον νέο Γενικό Γραμματέα Αγροτικής Πολιτικής & Διαχείρισης Κοινοτικών Πόρων, κ. Χαράλαμπο Κασίμη, θα είναι ιδιαίτερα χρήσιμη για την προετοιμασία του ΠΑΑ 2015-2020».

Τον Σύνδεσμο στη συνάντηση εκτός του κ. Μπαλουκτσή, εκπροσώπησαν ο Γενικός Γραμματέας, κ. Λεωνίδας Βεντουράκης και η Διευθύντρια του Συνδέσμου κα. Κατερίνα Σκαρλάτου.